AKP พุ่งกระฉูด 18% นิวไฮเกือบ 7 ปี ลุ้นผลงานปีนี้โตต่อเนื่อง หลังโชว์กำไรปี 64 แตะ 46 ลบ.
AKP พุ่งกระฉูด 18% นิวไฮเกือบ 7 ปี ลุ้นผลงานปีนี้โตต่อเนื่อง หลังโชว์กำไรปี 64 แตะ 46.84 ลบ.โต 35% จากปีก่อน
AKP พุ่งกระฉูด 18% นิวไฮเกือบ 7 ปี ลุ้นผลงานปีนี้โตต่อเนื่อง หลังโชว์กำไรปี 64 แตะ 46.84 ลบ.โต 35% จากปีก่อน
1 เม.ย. 2565

ผู้สื่อข่าวรายงานว่า วันนี้(1 เม.ย.2565) ราคาหุ้นบริษัท อัคคีปราการ จำกัด (มหาชน) หรือ AKP ณ เวลา 11:30 น. อยู่ที่ระดับ 3.42 บาท บวก 0.52 บาท หรือ 17.93% ด้วยมูลค่าซื้อขาย 231.07 ล้านบาท ราคาหุ้นนิวไฮรอบ 6 ปี 9 เดือน โดยเทียบตั้งแต่หุ้นยืนที่ระดับ 3.46 บาท เมื่อวันที่ 3ก.ค.2558

คาดนักลงทุนเก็งกำไรผลประกอบการปี 2565 โตต่อเนื่องจากปี 2564 โดย AKP รายงานผลประกอบการงวดปี 2564 มีกำไรสุทธิ 46.84 ล้านบาท เพิ่มขึ้น 35.18% จากช่วงเดียวกันของปีก่อนอยู่ที่ 34.65 ล้านบาท เนื่องจากรายได้จากการให้บริการกำจัดกากอุตสาหกรรมสำหรับปีเพิ่มขึ้นจำนวน 28 ล้านบาท หรือคิดเป็นอัตราร้อยละ 8 เมื่อเปรียบเทียบกับระยะเวลาเดียวกันกับปีก่อน โดยบริษัทสามารถปรับอัตราค่าบริการถัวเฉลี่ยต่อตันเพิ่มขึ้นร้อยละ 10 เมื่อเปรียบเทียบกับค่าบริการถัวเฉลี่ยของปีก่อน และยังคงรักษาปริมาณกากอุตสาหกรรมที่รับกำจัดได้ใกล้เคียงกับปีที่ผ่านมา
นอกจากนี้ บริษัทรับรู้ส่วนแบ่งกำไรจากเงินลงทุนในบริษัทร่วมเป็นการลงทุนในธุรกิจโรงงานผลิตไฟฟ้าขนาดย่อย บริษัทรับรู้กำไร (ขาดทุน)ตามวิธีส่วนได้เสียสำหรับในปีนี้รับรู้กำไรเพิ่มขึ้นจำนวน 13.38 ล้านบาท
พร้อมกันนี้ บริษัทเตรียมปันผลจากงวดดำเนินงานวันที่ 01 ม.ค. 2564 ถึงวันที่ 31 ธ.ค. 2564 เป็นเงินสด 0.05 บาท กำหนดวันที่ไม่ได้รับสิทธิปันผล (XD) 5 พ.ค.2565 และกำหนดจ่าย 25 พ.ค.2565

อนึ่ง AKP ได้รับสิทธิเข้าบริหารและประกอบการศูนย์บริหาร จัดการวัสดุเหลือใช้อุตสาหกรรม (เตาเผาขยะอุตสาหกรรม) บางปู จังหวัดสมุทรปราการ (“ศูนย์ฯ”) จากกรมโรงงานอุตสาหกรรม เป็นเวลา 20 ปีนับแต่วันลงนามในสัญญา คือ วันที่ 11 กุมภาพันธ์ 2551 และสิ้นสุดสัญญาวันที่ 10 กุมภาพันธ์ 2571 และมีสิทธิขอให้ต่ออายุสัญญาได้อีก 10 ปี โดยเป็นการ spin off มาจาก BWG